HKL kertoi perjantaina, että länsimetron osuudella on vielä tehtävä rakennusteknisiä muutoksia ja korjauksia. Nämä täytyy tehdä ennen kuin metro voidaan ottaa matkustajakäyttöön. HKL ei tiedotteessa tarkemmin erittele, millaisista korjauksista on kysymys.

Myöskään tarkkaa aloituspäivää metron liikennöinnille ei osata arvioida, ennen kuin nyt ilmenneet korjaukset on saatu tehtyä, kertoo HKL.

Muutostöitä tehdään ensi viikon keskiviikkona ja torstaina, jolloin ei ajeta koeajoja.

Länsimetro on aiemmin myös ilmoittanut, että ennen liikennöinnin aloittamista metrolla tulee toteutua yhtenäinen kahden viikon onnistunut koeajojakso. Häiriöttömän jakson laskenta keskeytyi jälleen kuluneella viikolla teknisiin ongelmiin.

– Onnistuneiksi laskettavia koeajopäiviä ei ole vielä takana, sanoo toimitusjohtaja Ville Lehmuskoski HKL:stä.

HKL:n tuotannon esivaihe länsimetron osuudella on nyt ollut käynnissä hiukan yli kaksi viikkoa.

– Esivaiheen tarkoitus on tuoda esille vielä mahdollisesti korjausta vaativia kohteita. Näin taataan mahdollisimman häiriötön matkustajaliikenteen alku, Lehmuskoski toteaa tiedotteessa.

Metroliikenteen alkamisesta Helsingin Ruoholahdesta Espoon Matinkylään päättää lopulta Helsingin seudun liikenne eli HSL.

20.10. klo 13:07 poistettu tekstistä linkki, joka viittasi koeajojen keskeytyneen torstaina ilmenneeseen vaihdevikaan. HKL:n mukaan koeajot keskeytyivät tiistaina kiinteistövalvontajärjestelmässä olleen ongelman vuoksi.

20.10. klo 19:15 Tarkennus korjaukseen: HKL:n mukaan kiinteistövalvontajärjestelmän ongelma ei liity koeajoihin.

Lisää aiheesta:

Taas uusi takaisku länsimetrolle: koeajot jouduttiin keskeyttämään vaihdevian vuoksi

Länsimetron koeajot ovat jatkuneet maanantaina häiriöttä perjantain vesivahingosta huolimatta

Liikennöikö länsimetro jo tässä kuussa? Ensi viikko on hyvin ratkaiseva, sanoo HKL

Länsimetro-raportti paljasti viivästymisten syyt – "Meille vakuutettiin viimeiseen asti, että aikataulussa pysytään"

Länsimetro ei ole vieläkään täysin valmis, mutta silti se luovutetaan nyt HKL:lle